ועדת הכלכלה, כנסת 24, פרוטוקול מספר 54, 2021-10-14 09:30

מיכאל ביטון: אני פותח את הישיבה.

אורי מקלב: הדבר המרכזי שדיברנו עליו זה שצריך ליצור הגבלה על המחיר אבל אני יכול להבין שאולי יהיה מחיר מקסימום.

אורי מקלב: אני יוצא מנקודת הנחה שלרשות המקומית יש את השיקול כלפי התושבים.

אורי מקלב: יש שם אזרחים שלא גרים שם ויש גם משאבים לאומיים.

מיכאל ביטון: זה לא החוק הזה.

מיכאל ביטון: אנחנו לא עוסקים עכשיו בסיפור הזה של חופי הים.

מיכאל ביטון: אם תרצה, נעשה על זה חקיקה אבל זה לא הנושא.

אורי מקלב: הייתי יכול לבקש גם בחוק הזה שחופי הים, גם אזורים של חוף ים אבל אני לא רוצה להגיע לזה.

מיכאל ביטון: אני יודע שנכון להיום אף אחד לא מפלה בחופי הים.

מיכאל ביטון: המחירים של לא מוצעים לתושבי חוץ.

אורי מקלב: כי יש מחיר מקסימום.

אורי מקלב: אז הוא לוקח לכולם.

אורי מקלב: אבל אם אתה גורם לכך שאתה יכול לתת כל מחיר לתושבי המקום או לכל אזרח בישראל, מה שהרשות תעשה, היא תיקח 10 שקלים, היא תיקח כסף מאותו אזרח תושב המקום אבל מישהו אחר שלא בתוך העיר - - -

מיכאל ביטון: אבל היא צריכה להביא את חוק העזר שלה לאישור שר הפנים ושרת התחבורה.

מיכאל ביטון: לא יכולים סתם להציג מחירים או אפליה של אנשים בחופי הים.

מיכאל ביטון: זה לא יעבור.

אורי מקלב: יכול להיות גם משאב לאומי.

מיכאל ביטון: אבל חוק עזר מאושר על ידי שני שרים והוא לא עובר חלק.

מיכאל ביטון: ראש העיר לא מחליט שרירותית.

מיכאל ביטון: צריך להביא את חוק העזר לאישור.

אורי מקלב: היום זאת ברירת המחדל.

אורי מקלב: חוק העזר מאושר על ידי המועצה.

מיכאל ביטון: לא.

מיכאל ביטון: חוק עזר לא מקבל תוקף ללא אישור של שר הפנים.

אורי מקלב: יש לו זמן שהוא יכול להתנגד.

איתן גינזבורג: לא.

איתן גינזבורג: אין דבר כזה.

איתן גינזבורג: הוא צריך לחתום.

מיכאל ביטון: בלי אישור השרים אין חוק עזר.

אורי מקלב: אנחנו עושים חקיקה, אנחנו כנסת.

מיכאל ביטון: כי זה לא עיקר החוק.

אורי מקלב: אני רוצה להציע הצעה.

אורי מקלב: הפער לא יכול להיות 20 אחוזים.

אורי מקלב: הפער בין תושב המקום לבין מי שלא תושב המקום, יהיה 20 אחוזים.

אורי מקלב: אני לא נכנס למחירים

איתן גינזבורג: היום אין בכלל פערים.

מיכאל ביטון: אפליה בין תושב חוץ לתושב מקומי?

אורי מקלב: כן.

מיכאל ביטון: למה שנאפשר את האפליה הזאת?

איתן גינזבורג: בדיוק.

איתן גינזבורג: למה להגיד את זה.

מיכאל ביטון: שום אפליה.

מיכאל ביטון: לא אפשרנו את זה.

אורי מקלב: אתה כן מאפשר את זה.

אורי מקלב: היום החוק מאפשר.

מיכאל ביטון: לא.

מיכאל ביטון: החוק לא מאפשר לו.

מיכאל ביטון: הוא קובע אזור חניה וכמה זה עולה שם.

מיכאל ביטון: הוא לא קובע שהתושב ישלם כך או כך.

אורי מקלב: אולי אפשר להפנות את השאלה ליועץ המשפטי.

אורי מקלב: אם אנחנו מאשרים את החוק כך, הרשות המקומית לא יכולה לעשות שני מחירים או כן יכולה?

איתי עצמון: לכאורה היא יכולה.

איתי עצמון: זה מה שכתוב.

איתי עצמון: מה שכתוב בסעיף המוצע זה קודם כל ביטול המקסימום, התקרה.

איתי עצמון: כתוב שהחניה בתשלום בדרך עירונית היא על פי הסדר חניה אחיד אלא אם כן קבעה הרשות המקומית הסדר חניה אחר.

אביגיל כספי: לכאורה אותו הסדר חניה אחר יכול להכיל - - -

אורי מקלב: לעשות אפליה.

איתן גינזבורג: זה גם הגיוני כי אם עכשיו העיר תל אביב רוצה לגבות יותר כסף בלב העיר תל אביב כי זה אזור מטורף והיא רוצה ששם המחיר יהיה 10 שקלים חניה או 12 שקלים לשעה, אבל בדרום העיר היא רוצה רק שישה שקלים.

איתן גינזבורג: נראה לי סביר.

אורי מקלב: זה בסדר.

אורי מקלב: אין לי בעיה בעניין הזה.

איתן גינזבורג: סמוך על הרשויות המקומיות.

אורי מקלב: לא.

אורי מקלב: אבל אני לא יכול לסמוך על תושבי חוץ.

אורי מקלב: אני יכול לסמוך על התושבים שלה שהיא תעשה את זה.

איתן גינזבורג: גם אם היא תקבע בחוק העזר בהסדרים החדשים, כמו שאומר כאן איתי, שתושבי חוץ ישלמו 25 שקלים ותושבי המקום ישלמו שני שקלים, החוק לא יאושר על ידי השרים.

מיכאל ביטון: אני רוצה מצד אחד לקדם את החקיקה הזאת אבל ברוח הערות חברי הכנסת.

מיכאל ביטון: לצערי לא הצלחתי לתפוס את שרת התחבורה.

מיכאל ביטון: אני אגיד לכם מה הקווים המנחים שמוסכמים על רובנו.

אורי מקלב: אדוני היושב ראש, עוד בנושא הזה.

אורי מקלב: אני אומר לסמוך על שר התחבורה בכל הדברים האלה זה בסדר גמור אבל אנחנו עושים חקיקה.

אורי מקלב: אנחנו בונים חקיקה נכונה.

מיכאל ביטון: אנחנו יכולים אולי לכתוב שמחיר חניה לא יפלה תושב חוץ ביחס לתושב פנים.

מיכאל ביטון: זה בסדר.

שי קדם: כל המטרה של האזורים היא לייצר עדיפות.

מיכאל ביטון: שמענו את הנימוקים ואת ההערות שלכם והבנו את החשיבות.

מיכאל ביטון: אנחנו נציע לכם חוק ואם תרצו גם להסיר את החוק מההסדרים ולעשות דיון ארוך יותר, יש לכם הזדמנות.

מיכאל ביטון: אבל אם אתם רוצים להעביר אותו בחוק ההסדרים, אנחנו נפעל באופן הבא.

מיכאל ביטון: עכשיו אנחנו מציעים את העקרונות ועורכי הדין ינסחו לנו את זה בגוף החוק.

מיכאל ביטון: בשנתיים הקרובות – שנתיים – ראשי הערים יידרשו לחלק אזורי חניה בערים מעל 40 אלף תושבים, מינימום שלושה אזורי חניה.

מיכאל ביטון: מי שלא יחלק את אזורי החניה, לא יוכל בהמשך לגבות כסף על חניה.

איתי עצמון: זה בתום השנתיים?

מיכאל ביטון: בתום השנתיים.

מיכאל ביטון: ודאי.

מיכאל ביטון: ראשי הערים יידרשו לחלק אזורי חניה.

מיכאל ביטון: מינימום שלושה אזורי חניה בערים מעל 40 אלף אנשים.

איתן גינזבורג: קח בחשבון שבשנתיים הקרובות יש בחירות.

מיכאל ביטון: גם אחר כך יש להם זמן לעשות את זה.

איתן גינזבורג: קח בחשבון שבדיוק שנתיים מהיום, יש בחירות.

מיכאל ביטון: בסדר.

מיכאל ביטון: אבל אולי יש תושבים שרוצים שיהיה להם אזור חניה.

מיכאל ביטון: אנחנו לטובת הציבור או לטובת הבחירות?

מיכאל ביטון: אנחנו לא יכולים עכשיו להגיד מה השיקול הפוליטי של ראש העיר.

מיכאל ביטון: אנחנו רוצים להגיד מה טוב לציבור.

איתן גינזבורג: אני מציע שלוש שנים.

מיכאל ביטון: שלוש שנים?

איתן גינזבורג: כדי לעמוד בבחירות.

מיכאל ביטון: שלוש שנים.

מיכאל ביטון: בבקשה.

מיכאל ביטון: שלוש שנים מהיום ראשי הערים נדרשים להציג אזורי חניה בערים מעל 40 אלף אנשים.

מיכאל ביטון: יש להם את הסמכות ואת ההובלה ואת הרציונל.

שי קדם: כבוד היושב ראש, אני חושב שאין צורך להגביל שלוש, אחד או שניים.

שי קדם: נראה לי שזה לא נכון.

שי קדם: עדיף לא לכתוב בכלל ולתת לרשות כבר לעשות את זה.

מיכאל ביטון: לא.

מיכאל ביטון: אנחנו רוצים.

מיכאל ביטון: זה מתייחס לתקנות.

איתי עצמון: תשמע את כל ההסדר.

מיכאל ביטון: בשנים הללו משרד התחבורה יתקן תקנות להגדרת אזורי חניה ברשויות מקומיות.

מיכאל ביטון: התקנות הללו יחולו רק על הערים שלא חילקו את האזורים שלהם וביצעו הסדרי חניה בקרבם.

מיכאל ביטון: התקנות הללו יאושרו בוועדת כלכלה.

מיכאל ביטון: אלה עקרונות החוק.

מיכאל ביטון: אם אתם חיים אתו בשלום, נביא אותו בהסדרים.

מיכאל ביטון: אם לא, לא בא לכם עכשיו לעשות אותו בכלל, לא נביא אותו בכלל בחוק ההסדרים.

ענת לובזנס: אני חושבת שההערה היחידה שהייתה לי שזה יאושר בוועדת הכלכלה ואני רואה שגם דעתכם כדעתי.

ענת לובזנס: תודה רבה.

מיכאל ביטון: אני שולח אתכם להביא את הנוסח על פי העקרונות הללו.

איתן גינזבורג: קבעתם הצבעות ביום שני.

מיכאל ביטון: אתם יכולים להביא נוסח תוך רבע שעה?

מיכאל ביטון: לא להצבעה אלא להקראה.

איתי עצמון: אני לא בטוח.

איתי עצמון: אפשר לגבש את העקרונות.

איתי עצמון: אם העקרונות יהיו מספיק ברורים, אפשר להביא את הנוסח להצבעה.

מיכאל ביטון: תציג את העקרונות.

איתי עצמון: יש לי כמה שאלות.

מיכאל ביטון: ואת ההבהרות ואנחנו כן נביא אותו להצבעה אלא אם כן משרד התחבורה יבקש למשוך את החוק הזה מחוק ההסדרים.

איתי עצמון: אני עובר אחד אחד כדי שנדע מה לכתוב.

איתי עצמון: לגבי החלק הראשון לעניין מחיר החניה, כלומר, לא יהיה מחיר חניה שונה בין תושב הרשות המקומית למי שאינו תושב.

מיכאל ביטון: כן.

איתי עצמון: זה עיקרון אחד.

איתי עצמון: העיקרון השני, לגבי התקנות ששרת התחבורה תהיה רשאית לקבוע.

איתי עצמון: זה כן בהתייעצות עם שרת הפנים?

מיכאל ביטון: הם הציעו בהתייעצות עם שרת הפנים אבל זה לשיקולם.

איתן גינזבורג: זה קצת חוטא למה שאמרת.

מיכאל ביטון: איתן, תן לו להקריא את מה שסיכמנו.

מיכאל ביטון: אתה רואה שנתקענו ואנחנו רוצים לקדם.

איתי עצמון: בתקנות האלה לא יהיה צורך לקבוע מי הרשויות המקומיות עליהן זה יחול כי זה ייקבע כאן.

מיכאל ביטון: קבענו, מעל 40 אלף תושבים.

מיכאל ביטון: רק רשויות מעל 40 אלף שמעוניינות לגבות דמי חניה בקרבן.

מיכאל ביטון: אם החליטו לא לגבות דמי חניה, זה לא חל עליהן.

מיכאל ביטון: אם הם גובות דמי חניה, הן יהיו חייבות באזורי חניה.

מיכאל ביטון: באזורים האלה יהיה פטור לתושב רשות, רק באזור מגוריו, אזור מרחב החיים שלו, ובשאר האזורים יחול עליו תשלום כמו תושב חוץ.

איתי עצמון: ובעצם בתקנות ייקבעו תנאים ואמות מידה לגבי קביעת אזורי חניה מוסדרים ברשות מקומית.

איתי עצמון: כלומר, אלה יהיו התקנות.

מיכאל ביטון: התקנות בשלוש השנים האלה ינוסחו.

מיכאל ביטון: הן יחולו על כל הערים שלא חילקו את האזורים שלהן לאזורי חניה עד למועד כניסת התקנות לתוקף בוועדת הכלכלה ובאישורה.

איתי עצמון: לגבי שאר הרשויות המקומיות שלא באות בגדר ההסדר הזה?

מיכאל ביטון: לא רלוונטי.

איתי עצמון: לא מתערבים להן.

מיכאל ביטון: גם רשות שלא רוצה לגבות חניה, זה לא רלוונטי לה.

מיכאל ביטון: רק רשות שרוצה לגבות חניה ולפטור את אזרחיה באזור מסוים.

אורי מקלב: מה קורה בערים בהן המספר הוא ל-40 אלף תושבים?

מיכאל ביטון: כלום.

מיכאל ביטון: אם רשות מתחת ל-40 אלף תושבים פונה למשרד התחבורה לאזור כחול-לבן, הם יאשרו או לא יאשרו.

מיכאל ביטון: החוק הזה של אזורי חניה הוא כאשר יש מעל 40 אלף תושבים.

אביגיל כספי: הכניסה לתוקף של המחיר המרבי, מבטלים את מחיר המקסימום, תהיה מיידית או שתהיה מותנית בתקנות?

איתן גינזבורג: מיידית.

מיכאל ביטון: מיידית.

מיכאל ביטון: אנחנו לא מתערבים לראשי הערים.

מיכאל ביטון: הם יחליטו כמה לגבות.

מיכאל ביטון: בינתיים אף אחד לא הגיע למחיר המקסימום.

מיכאל ביטון: יש להם מספיק שיקולים איך לקבוע באופן מידתי את המחיר.

איתי עצמון: אנחנו נגבש את ההצעה כמובן בתיאום עם משרדי הממשלה.

מיכאל ביטון: יהיה נוסח סופי מוכן להצבעה, שיובא ביום שני לישיבת הצבעות והסתייגויות.

מיכאל ביטון: לא מקובל עליהם, יש להם שתי אפשרויות: תיקונים קטנים במה שאמרנו.

איתי עצמון: ייעשו בתיאום אתך.

מיכאל ביטון: כן.

מיכאל ביטון: בתיאום אתי.

מיכאל ביטון: תיקונים קטנים בלבד או להחליט שהם עדיין לא בשלים לחוק הזה ורוצים לדון עליו אחרי חוק ההסדרים.

איתי עצמון: ואז נעשה פיצול.

מיכאל ביטון: הם יגידו לנו, או מוציאים את כל החוק או משהו ספציפי מקבלים עכשיו ודברים אחרים בהמשך.

מיכאל ביטון: אבל אלה העקרונות וכך נפעל.

מיכאל ביטון: תודה.

שי קדם: כבוד היושב ראש, שאלה לעניין העדכון שלך.

שי קדם: אני רק אומר שהסוגיה של אי מסוגלות לתת הנחה לתושבי הרשות על התעריף, היום בחוקי העזר, רבים מחוקי העזר כן מאפשרים חניה מסוימת לתושבי הרשות.

שי קדם: השאלה אם אתה מתכוון שבעקבות החוק הזה יבוטלו כל ההנחות שניתנו לתושבי הרשות.

מיכאל ביטון: לא.

מיכאל ביטון: תושב הרשות מקבל פטור מתשלום.

שי קדם: זה בסדר.

שי קדם: זה הפטור לפי האזורים.

שי קדם: אני מציע לא להכניס את הסוגיה הזאת לתוך החקיקה כי אחרת אתה מסבך את הסוגיה של זה שהרשויות לא יוכלו לקבוע תעריף אחר לתושב מקומי ולתושב חוץ.

שי קדם: אתה עושה כאן לדעתי בתוך חוקי העזר שכבר קיימים היום וניתנו הנחות, אתה מאיין אותם.

שי קדם: אני חושב שלא היית רוצה.

מיכאל ביטון: יש מקרים כאלה?

שי קדם: יש מקרים רבים כאלה.

שי קדם: אני מציע לא להיכנס לזה.

איתן גינזבורג: הוא צודק.

שי קדם: מה שקורה היום, ברבים מחוקי העזר ניתנו הנחות לתושבי הרשות.

איתן גינזבורג: היה כאן אופיר כץ.

איתן גינזבורג: הוא סיפר.

מיכאל ביטון: תן לי דוגמה.

מיכאל ביטון: תהיה ספציפי.

שי קדם: הנה, אני אומר.

שי קדם: בעיריית ירושלים יש הנחות.

שי קדם: גמלאים תושבים.

מיכאל ביטון: אין בעיה.

מיכאל ביטון: אז גם גמלאי שבא מבחוץ יקבל הנחה.

שי קדם: לא.

שי קדם: אני מציע לא לקבוע את זה בחקיקה הראשית כרגע כי אתה בעצם זורק את חוקי העזר שנקבעו וניתנו הנחות.

מיכאל ביטון: היועץ המשפטי שלי יעשה בדיקה האם הסעיף הזה עושה ברדק בחוקים קיימים ופוגע בתוקף שלהם אבל באופן עקרוני אם רשות עשתה הנחה לנכה או הנחה לגמלאי - - -

שי קדם: לא לנכה.

שי קדם: לתושב העיר.

מיכאל ביטון: אם היא פטרה אותו באזור מגוריו, בסדר.

מיכאל ביטון: אבל אם אני בא למקום מסוים ותושב חוץ משלם יותר מתושב המקום, הדבר הזה לא.

שי קדם: באר שבע כדוגמה קבעה את זה בחוק העזר שלה.

מיכאל ביטון: מה היא קבעה?

שי קדם: שיש הנחה לתושבים בתעריף החניה בכחול-לבן.

איתן גינזבורג: גם פתח תקווה.

מיכאל ביטון: לא נביא תיקון שפוגע בחוקים אחרים אבל זה ייבדק.

אורי מקלב: אני אומר לחילופין, אולי לעשות שיהיה פער של לא יותר מ-25-20 אחוזים.

לימור מגן תלם: זה יכול להיות.

מיכאל ביטון: אחוז הפער.

מיכאל ביטון: בסדר.

מיכאל ביטון: ברקע שזה יחול על הכול, זה באמת ישפיע על חוקי עזר קיימים.

מיכאל ביטון: אתה יכול להחליט שרק מי שיעשה הסדרים חדשים, זה יחול עליו.

מיכאל ביטון: לא על הסדרי העבר אלא על ההסדר בעתיד.

לימור מגן תלם: זה הכי טוב.

לימור מגן תלם: 20 אחוזים.

רון כץ: גם שלושים אחוזים.

מיכאל ביטון: גם את זה אתה יכול לעשות.

מיכאל ביטון: תודה רבה.

מיכאל ביטון: אלה עקרונות החוק.

מיכאל ביטון: אנחנו מביאים אותו להצבעות ביום שני אלא אם כן תחליטו שאתם לא רוצים.